Logistika kao savremena naučnu disciplina zauzima vidno mesto u nastavnim programima usmerenim ka obrazovanju stručnjaka različitih profila, posebno u oblasti inženjerstva i ekonomije. Osnovni razlog za to je što logistika proučava značajno područje ekonomije koje se odnosi na tokove dobara i informacija od dobavljača preko proizvođača do kupaca ili potrošača, uključujući i njihov povratni tok. Suština koncepta logistike je u integrisanom pristupu u svim njenim sastavnim aktivnostima: rukovanju materijalima, pružanju usluga potrošačima, logističkim komunikacijama, upravljanju zalihama, skladištenju, transportu i određivanju optimalne lokacije fabrike i skladišta. Svakako da je čovek najvažniji činilac u integrisanju tih aktivnosti.

Prihvatanjem koncepta integrisane logistike, kompanija može uz ostale prednosti da postigne optimalno pružanje usluga potrošačima, uz minimiziranje troškova i istovremeno ostvarivanje profita. Lanac snabdevanja obuhvata sve učesnike i procese od proizvođača sirovina do krajnjeg potrošača ali se iz perspektive operativnog upravljanja klasično razmatraju tri osnovne komponente: snabdevanje, skladištenje i distribucija Osnovni sadržaj predmeta pokriva celokupne aktivnosti unutar lanac snabdevanja, odnosno sve relevantne procese koje treba optimizovati kako bi proces koji teče od početka lanaca snabdevanja pa sve do finalnog potrošača mogao nesmetano i efikasno da se odvija: uvod u lance snabdevanja, razumevanje, strateško pozicioniranje i standardi lanca snabdevanja, skladišni procesi u lancima snabdevanja, rukovanje i pakovanje u lancu snabdevanja, upravljanje zalihama na svim nivoima lanca snabdevanja, perspektive upravljanja lanca snabdevanja, dizajniranje distributivne mreže lanca snabdevanja, informacione tehnologije i tehnike za donošenja odluka kao podrška efikasnom menadžmentu lanca snabdevanja, upravljanje odnosima sa kupcima u lancu snabdevanja, ERP sistemi i upravljanje rizikom u lancu snabdevanja. Optimizaciju korišćenja raspoloživih resursa treba ostvariti odgovarajućim planiranjem, upravljanjem i donošenjem efikasnih odluka. Realni procesi u lancima snabdevanja mogu obuhvatati izuzetno veliki broj međusobno povezanih promenljivih. Njihovo modeliranje zahteva iskustvo sa matematičkim metodama a pronalaženje optimalnih rešenja upotrebu naprednih softverskih paketa